Krydset ved Folehavevej og Hasserisvej i Aalborg var kortvarigt spærret efter færdselsuheld.

En bilist i en personbil slap med skader på bilen og en ordentlig forskrækkelse, da personen pludselig blev midtpunktet i et færdselsuheld søndag eftermiddag. Uheldet skete i krydset ved Folehavevej og Hasserisvej i Aalborg klokken 16.35. Her holdt bilisten stille i krydset og ventede på at svinge, da en anden bilist pludselig bragede ind i bilen bagfra og skubbede den over i den modsatte vognbane, hvor bilen blev ramt af en anden bil. Det fortæller Per Jørgensen, der er vagtchef ved Nordjyllands Politi. - Heldigvis var der kun materiel skade og ikke personskade, siger vagtchefen. Efter uheldet var vejen kortvarigt spærret. Der er nu igen åbent for trafik.